L’Esplai Les Sitges acomiada el curs el pròxim 25 de juny
2025-07-24

Els xiquets i les xiquetes ja han acabat l’escola, estan començant a gaudir dels seus primers dies de vacances i, amb ells, d’activitats diferents que els portaran a viure un gran estiu. Dins d’aqueixes activitat, per a les xiquetes i els xiquets de Burjassot i les seues famílies, no podia faltar el sopar de final de curs de l’Esplai Les Sitges.

El sopar serà dissabte que ve, 25 de juny, en la Casa de Cultura i tots aquells xiquets i xiquetes de l’Esplai que vulguen formar part de la mateixa hauran de traure el tiquet, amb un preu de 3€. En el cas de les famílies i dels xiquets que no són part d’aquest gran projecte d’educació en valors de l’Institut Municipal de Cultura i Joventut, el preu del tiquet serà de 5€.

La vesprada/nit començarà a les 19:30 hores, moment en el qual es presentarà, per part dels coordinadors de l’Esplai, l’informe de gestió i el balanç de l’any. Després d’aquesta xicoteta acció, els xiquets que canvien de grup rebran les seus mocadors per al curs que ve i gaudiran de l’animació de la Màquina del temps, en la qual descobriran com serà el campament d’estiu de l’Esplai.

L’Esplai Les Sitges, de l’IMCJB, fomenta l’educació en valors, a través de l’animació sociocultural destinada a cobrir el temps lliure dels xiquets i els joves de Burjassot, amb una proposta educativa i pedagògica a través del joc. La llibertat, la igualtat, la creativitat, la felicitat, la utopia, la solidaritat, la iniciativa, la sostenibilitat i el pluralisme són valors que persegueix l’Esplai Les Sitges.